**Grška pisava**

Grški alfabet je star več kot 2.700 let in je osnova za latinico, torej tudi večino sodobnih zahodnih pisav, ter cirilico. Še danes se uporablja v Grčiji. Večina njegovih črk je enaka naši pisavi, nekatere se berejo drugače, spet druge so čisto posebne.

**Indijska pisava - devanagari**

Devanagari je 2000 let stara indijska pisava, ki se danes uporablja za zapisovanje hindija in drugih večjih indijskih jezikov.Je vizualno lepa pisava z eno samo dolgo črto nad posameznimi črkami in je *abugida –* pisava s (skoraj) vedno prisotnim enakim vokalom. Branje devanagarija je ključ do pravega razumevanja sanskrta - stare indijščine, hinduizma, budizma in drugih vzhodnih tradicij. Popularna je tudi na tatujih.

**Armenska pisava**

Armenska pisava se že dobro tisočletje in pol uporablja za zapis armenskega jezik,a ki je zelo star in spada med indoevropske jezike, je torej soroden s slovenščino. Znaki so zaobljeni in vizualno zanimivi, glasovi, ki jih z njimi zapisujemo, pa specifični za armenski jezik.

**Hebrejski abdžad**

Hebrejščina je semitski jezik starodavnega hebrejskega ljudstva. Ima izjemno močno tradicijo pri vseh judovskih skupnostih po svetu in je izvirni jezik Stare zaveze. Zapisuje se od desne proti levi z oglatimi znaki, sorodnimi arabskim.

**Arabska pisava (abdžad)**

Arabska pisava je pisava, ki se poleg arabščine uporablja tudi za druge jezike, npr. *urdu* v Indiji in pa iranski *farsi.* Piše se z desne proti levi, v glavnem pa uporablja znake samo za soglasnike. Je tekoča, vezana, estetska pisava, ki ima lahko tudi umetniško vrednost.

**Kitajska pisava**

Kitajska pisava nam je najbolj oddaljena in tudi najbolj drugačna od ostalih. Njenih znakov je na desettisoče (uporablja se jih okrog 6.000) in obstajajo v več različicah. Je lepa, a težka pisava, ki se jo najlažje zapisuje s čopičem. Posamezni znak lahko pomeni glas, zlog ali pa kar neko besedo.

**Cirilica**

Cirilska pisava, ki jo je iznašel škof Ciril v 9. stoletju, se uporablja za več slovanskih jezikov in tudi nekaj neevropskih jezikov stare Sovjetske zveze. Med njimi so pomembnejši ruščina, srbščina, makedonščina in ukrajinščina. Obstaja v več različicah, večina črk pa je podobna slovenski gajici.

**Glagolica**

Glagolica je vizualno zanimiva zgodovinska slovanska pisava, ki sta jo iznašla brata Ciril in Metod. Uporabljala se je za potrebe širjenja krščanstva po slovanskem svetu, in to skupaj z umetnim jezikom, ki je služil poenotenju Slovanov - staro cerkveno slovanščino. V omejenem obsegu se v pravoslavni krščanski tradiciji uporablja še danes, pomembno prisotnost pa ima tudi na hrvaškem otoku Krk in drugod po Hrvaškem, kjer je dobro ohranjena njena oglata različica.

**Klinopis**

Klinopis je ime za več vrst zgodovinskih pisav, ki so nastale na bližnjem Vzhodu, kjer so se med drugim uporabljale za zapis sumerščine, akadščine, hetitščine in stare perzijščine. Pri zapisovanju se uporablja obrezana paličica (trs), s katerim se odtisuje v mehko glino, pri čemer nastane tipična podoba »klina« ali »sekirice«. Kombinacij znakov je več sto in se čez jezike razlikujejo.

**Rune**

Rune je ime za skupino zgodovinskih severnih pisav, ki so se v glavnem uporabljale za zapis germanskih jezikov (obstajajo pa tudi npr. madžarske rune). Bile so namenjene zapisovanju na trde materiale, zato so linije v glavnem ravne z ostrimi koti, povezujemo pa jih z Vikingi, staro nordijščino in zgodnjo germansko mitologijo.

**Ogham**

Ogham je stara keltska pisava, ki se je uporabljala za zgodnje oblike irščine od 4. do 9. stoletja. Obstaja okrog 400 napisov, ki so vrezani v kamnite in lesene stebre na Irskem in v zahodnem delu Britanskega otoka. Osnova zapisa je navpična črta, ki so ji dodane vodoravne in poševne zareze na eno in drugo stran.